**Pranešimas žiniasklaidai**

2025 gegužės 21 d.

**Turite seną SIM kortelę? Keliaudami šiose šalyse liksite be ryšio**

**Taip lengviau: greitasis skaitymas**

|  |
| --- |
| * **Daugumoje Europos šalių jau nebeveikia senoji 3G ryšio technologija**
* **Lietuvoje du dešimtmečius skaičiuojanti 3G technologija bus visiškai išjungta dar šiemet**
* **Keliaujant su sena telefono SIM kortele ar senu įrenginiu, kuris palaiko tik 3G, kils ryšio nesklandumų**
* **Telefonui prisijungus prie dar ankstesnės 2G technologijos, bus galima tik skambinti ir rašyti SMS, bet neveiks internetas**
* **Prasidedant vasarai, rekomenduojama prieš kelionę patikrinti SIM kortelę ir ją pasikeisti į naują**
 |

**Šią vasarą keliaujantiems į užsienį patariama pasitikrinti ne tik asmens dokumentų galiojimą, bet ir kokią telefono SIM kortelę naudojate. Keliaujant į šalis, kuriose jau išjungta senoji 3G technologija, senos SIM kortelės taip pat neveiks. Dėl to liksite be interneto bei gali kilti kitų ryšio sutrikimų. Tai aktualu ir Lietuvoje, kurioje šiemet bus galutinai išjungtas 3G ryšys. Ekspertas įvardijo, kuriose šalyse kils nesklandumų, jei nebus tinkamai pasiruošta kelionei, rašoma pranešime žiniasklaidai.**

„Dauguma Europos šalių jau atsisakė 3G ryšio technologijos. Senąjį 3G sėkmingai pakeitė spartesnė 4G bei naujausia 5G technologija, kurias naudoja dauguma ryšio operatorių. Prie naujesnių technologijų įsitvirtinimo prisidėjo ne tik atnaujinami ryšio tinklai, bet ir išmanieji įrenginiai, kurie automatiškai jungiasi prie kelis kartus greitesnio tinklo“, – sako Modestas Ropė, „Bitė Lietuva“ naujos kartos tinklų direktorius.

Pasak jo, 2001-aisiais Japonijoje pristatytas 3G ryšys buvo reikšmingas šuolis mobiliojo ryšio raidoje. Skirtingai nei ankstesnė 2G technologija, kuri leido tik skambinti ir siųsti SMS žinutes, 3G atvėrė naujų galimybių. „3G technologija pirmą kartą leido telefone naršyti internete, žiūrėti vaizdo įrašus, naudotis el. paštu. Vis dėlto 3G yra lėto interneto technologija, šiandieninių poreikių nebetenkina, tad 2018 metais prasidėjo pirmieji 3G ryšio išjungimo projektai pasaulyje“, – pasakoja M. Ropė.

Šiuo metu 3G technologija dažniausiai naudojama tik skambučiams, bet šią funkciją sėkmingai atlieka ir ankstesnės kartos 2G ryšys. Išjungus 3G, šios technologijos naudojami dažniai bus perduoti 4G ir naujos kartos 5G plėtrai. Šiuo keliu eina ir Lietuva – išjungus seną technologiją, pagerės vėlesnės kartos paslaugų kokybė. Iš viso per kelerius metus į paslaugų kokybę, naujos kartos 5G tinklo statybas bei turimų tinklų modernizavimą „Bitė“ investuoja 100 mln. eurų.

„Gal ir neįprasta, kad išjungiamas 3G, o ne senesnis 2G ryšys, tačiau tai lemia ir naudotojų kiekis. 2G technologiją tebenaudoja itin daug telemetrijos įrenginių – saugumo sistemų, signalizacijų, automobilių aikštelių užkardų ir kita“, – paaiškina M. Ropė.

**Populiarios kelionių kryptis – jau be 3G**

Pirmasis 3G technologijos atsisakė Taivanas 2018 metais, netrukus juo pasekė ir Vakarų pasaulio šalys. 3G ryšys jau yra visiškai išjungtas Vokietijoje, Italijoje, Graikijoje, Čekijoje, Nyderlanduose, Norvegijoje, Suomijoje, Danijoje, Estijoje, Kroatijoje, Vengrijoje.

„Tai reiškia, kad net ir keliaujant į populiariausias Europos šalis gali kilti iššūkių dėl ryšio. Visų pirma, tik 3G ryšį palaikanti „Bitės“ ar „Labas“ SIM kortelė ar kitas įrenginys negalės prisijungti nei prie 4G, nei prie 5G ryšio. Antra, prisijungus prie vis dar veikiančios senesnės 2G technologijos, nebus galima naudotis internetu“, – perspėja „Bitės“ naujos kartos tinklų direktorius.

Suklusti turėtų ir planuojantys keliones į Jungtinę Karalystę, taip pat kaimynines Lenkiją ir Latviją. Šiose šalyse taip pat jau atsisakoma 3G technologijos. Pavyzdžiui, britų salos, visai kaip ir „Bitė“, planuoja išjungti 3G ryšį iki šių metų pabaigos.

Ryšio technologijų kaita vyksta ir už Europos ribų. 3G ryšys jau nebeveikia JAV, Australijoje, Naujojoje Zelandijoje, Filipinuose, Malaizijoje, Šri Lankoje ir lietuvių pamėgtoje Turkijoje.

**Rekomenduojama atnaujinti SIM kortelę**

Planuojantiems keliones į užsienį pirmiausia rekomenduojama patikrinti, ar naudojamas telefonas bei kiti išmanieji įrenginiai palaiko naujausias ryšio technologijas.

„Ar telefonas veikia su 4G ar 5G ryšiu, galima sužinoti jo nustatymuose arba gamintojo pateiktame aprašyme. Dažnai gamintojai pamini ryšio technologiją telefono pavadinime, pavyzdžiui, „Samsung Galaxy A55 5G“, – pataria M. Ropė.

Taip pat reikėtų patikrinti, kiek seniai naudojama telefono SIM kortelė. Jei ji įsigyta iki 2014 metų, kai buvo naudojamos tik 2G ir 3G technologijai skirtos kortelės, vadinasi, ji gali neveikti su 4G ar 5G ryšiu.

„Net ir turint naujausią telefoną, jis gali nustoti veikti, jei į jį yra įdėta sena SIM kortelė. SIM kortelėje saugomi ne tik vartotojo duomenys, bet ir autentifikavimo raktai. Būtent jie leidžia prisijungti prie mobiliojo ryšio tinklo, todėl galite skambinti, siųsti žinutes ar naudotis internetu“, – sako vienas skaitmeninių paslaugų bendrovės „Bitė“ vadovų.

Pasikeisti senas SIM korteles į naujas „Bitės“, taip pat ir „Labas“, klientai gali nemokamai „Bitės“ salonuose visoje Lietuvoje.

**Daugiau informacijos:**

Jaunius Špakauskas

„Bitė Lietuva“ korporatyvinės komunikacijos vadovas

+370 682 66188, Jaunius.Spakauskas@bite.lt